钦定古今图书集成/明伦汇编/交谊典/第043卷 > 《早秋赠裴十七仲堪》前人
## 钦定古今图书集成/明伦汇编/交谊典/第043卷 > 《早秋赠裴十七仲堪》前人

远海动风色，吹愁落天涯。南星变大火，热气馀丹霞。
光景不可回，六龙转天车。荆人泣美玉，鲁叟悲《匏瓜》。
功业若梦里，抚琴发长嗟。裴生信英迈，崛起多才华。
历抵海岱豪，结交鲁朱家。复携两少妾，艳色惊荷花。
双歌入青云，但惜白日斜。穷溟出宝贝，大泽饶龙蛇。
明主倘见收，烟霄路非赊。时命若不会，归应炼丹砂。